Hanne Severinsen (V), 2003-11-06:
Som ministeren netop har understreget, er danskerne meget interesserede i alternativ behandling, og danskerne bruger mange penge på det.
Derfor er det jo selvfølgelig nyttigt at få undersøgt, hvad der virker, hvad der i virkeligheden bare er fup, og der er givetvis masser af forskningsprojekter, som kunne komme i betragtning.
Folketinget havde jo netop den tanke, da man oprettede ViFAB, som ministeren netop har talt om, og ViFAB sørger jo for, at der kommer neutral information, som er tilgængelig for alle.
Man kan gå ind på hjemmesiden og finde en masse artikler om alternativ behandling, og det er jo vigtigt, at den viden bliver tilgængelig.
Samtidig hjælper de jo også med selv at lave forskningsprojekter, men navnlig at hjælpe projekter i gang.
Man understreger jo, at de projekter, man vil støtte denne gang, meget gerne må være projekter, som måske fører frem til, at man kan lave nogle større ansøgninger, f.eks. inden for større tværgående netværk og andre projekter.
Det vil sige, at det jo er sådan en slags seek money, man på den måde allerede har i ViFAB, og samtidig virker
ViFAB jo også som et netværk og et forsøg på brobygning mellem den forskning, der allerede fungerer.
Jeg synes, det er vigtigt, at vi holder fast i, at nu har Folketinget vedtaget i stor enighed, at vi har et system med Det Frie Forskningsråd og med Det Strategiske Forskningsråd.
ViFAB kan jo hjælpe med ansøgninger til Det Frie Forskningsråd, og hvis projekterne er gode nok, jamen så er der da stor sandsynlighed for, at de også vil kunne nyde fremme.
Der er jo ingen, der er i tvivl om, at det her har Folketingets store bevågenhed.
Universiteterne og forskningsrådene må også godt vide, at det er noget, som har
befolkningens interesse, men det skal jo også være kvalificerede forslag, der skal frem, og som ministeren understregede, har vi jo Det Strategiske Forskningsråd. Hvis vi politikere nu synes, at det her nok burde prioriteres noget mere, end det bliver gjort i Det Frie Forskningsråd, så har vi jo systemet med Det Strategiske Forskningsråd.
Det kan vi jo så vurdere til næste år, når vi
skal i gang med at se på de forskellige prioriteringer.
Som ministeren netop har nævnt, er der jo uendelig mange gode formål, vi kunne synes skulle prioriteres, og det kan da godt være, at det her også er et af områderne.
Men jeg synes, vi skal holde fast i, at vi for det første har ViFAB som et fungerende center, og at vi for det andet har et nyt forskningsrådssystem, som jeg synes vi skal holde fast i og derved prioritere det på den måde.
Jeg synes ikke, fru Ritt Bjerregaard har lyttet rigtig efter, for vi var jo alle sammen enige om, at området gerne kunne opprioriteres, og det blev også sagt fra regeringens side, at hvis man føler, at det ikke bliver det med det nuværende system, kan man jo overveje at lave en strategisk satsning. Men jeg kan ikke forstå, at Socialdemokraterne her kun et halvt års tid efter, at vi i enighed i Folketinget har lavet det system, pludselig vil lave et helt andet system, fordi man synes, der lige skal oprettes en cigarkasse.
Det synes jeg er forkert, for vi kan vel alle sammen være enige om, at det kan være en god idé, at der skal satses flere penge, og jeg er meget enig med SF's ordfører i, at hvis der skal det, er det sådan set midlerne, der skal til.
Vi skal ikke begynde at lave en masse nye strukturer.